Xοιρινό με πορτοκάλι από την Εύη Βουτσινά
Η αείμνηστη Εύη Βουτσινά ετοίμασε αυτό το απίθανα αρωματικό χοιρινό με ολόκληρα πορτοκάλια. Λίγα καρφάκια γαρίφαλου, μήλο και κυδώνι απογειώνουν το όλον.
1 μικρό χοιρινό μπούτι μέχρι 2 1/2 κιλά, 4-5 καρφιά γαρίφαλο, 3-4 σκελίδες σκόρδου, 1 μικρό μοσχοκάρυδο τριμμένο, 1/2 φλιτζ. τσαγιού μέλι, 2 φλιτζ. τσαγιού χυμός πορτοκαλιού, 1/2 φλιτζ. τσαγιού λάδι, 4 πορτοκάλια ολόκληρα, μεγάλα και ώριμα, 1 μικρό ξινόμηλο, κομμένο στα 4 και καθαρισμένο, 1 μικρό κυδώνι, κομμένο στα 4 και καθαρισμένο, αλάτι, πιπέρι
Για να φτιάξουμε χοιρινό με πορτοκάλι, πρώτα πρώτα ξύνουμε στον τρίφτη πολύ λίγο από το φλούδι των ολόκληρων πορτοκαλιών. Tα ξεπλένουμε καλά και τα βάζουμε σε λεκανίτσα με νερό μέχρι να ετοιμάσουμε όλα τα υπόλοιπα. Σε αυτό το διάστημα αλλάζουμε το νερό δυο τρεις φορές. Προθερμαίνουμε το φούρνο στους 200° C.Πλένουμε το χοιρινό και το στεγνώνουμε καλά. Tσιμπάμε με μυτερό μαχαίρι και βάζουμε στις σχισμές τα γαρίφαλα (προσέχουμε να έχουν περίπου ίση απόσταση μεταξύ τους). Kάνουμε το ίδιο με τα σκόρδα αφού χωρίσουμε τις σκελίδες στα δύο κατά μήκος. Aλατοπιπερώνουμε το χοιρινό και το βάζουμε σε βαθύ ταψί ή σε κατσαρόλα που μπαίνει στον φούρνο. Περιχύνουμε το χοιρινό με το λάδι, βάζουμε στο ταψί 1 ποτήρι νερό και το ψήνουμε στο φούρνο για 45 λεπτά. Tότε το τραβάμε για μια στιγμή από τον φούρνο, βάζουμε γύρω γύρω από το χοιρινό τα ολόκληρα πορτοκάλια, τα κομμάτια του μήλου και του κυδωνιού. Έχουμε διαλύσει το μέλι στον χυμό του πορτοκαλιού και τα έχουμε ανακατέψει με το μοσχοκάρυδο και μισό κουταλάκι από το ξύσμα των πορτοκαλιών. Περιχύνουμε με αυτό το χοιρινό και τα φρούτα.Χαμηλώνουμε το φούρνο στους 170° C και συνεχίζουμε το ψήσιμο για 1,5 ώρα ακόμα. Κάθε 15 λεπτά ανοίγουμε και περιχύνουμε το χοιρινό με τη σάλτσα που είναι στο ταψί. Προσέχουμε να μη στεγνώσει το ταψί. Αν υπάρχει τέτοιος κίνδυνος, προσθέτουμε λίγο βραστό νεράκι ή χυμό πορτοκαλιού.Όταν είναι έτοιμο βγάζουμε προσεκτικά το χοιρινό και το τοποθετούμε στην πιατέλα. Κόβουμε τα ολόκληρα πορτοκάλια στα 4 και τα τακτοποιούμε γύρω γύρω. Βάζουμε στο μούλτι τα κομμάτια μήλου και κυδωνιού και τα πολτοποιούμε. Τα βάζουμε σε μια σαλτσιέρα μαζί με τα υγρά του ταψιού και τα ανακατεύουμε καλά. Αυτή είναι η σάλτσα του ψητού.
Κυδώνι,Πορτοκάλι,Χοιρινό